### NN 83/2017 (24.8.2017.), Odluka o donošenju standarda zanimanja za stjecanje kvalifikacije tehničar za vozila i vozna sredstva u obrazovnom sektoru promet i logistika

Ministarstvo znanosti i obrazovanja

2002

Na temelju članka 6. stavka 4. Zakona o strukovnom obrazovanju (»Narodne novine«, broj 30/2009, 24/2010 i 22/2013) ministrica znanosti i obrazovanja donosi

ODLUKU

O DONOŠENJU STANDARDA ZANIMANJA ZA STJECANJE KVALIFIKACIJE TEHNIČAR ZA VOZILA I VOZNA SREDSTVA U OBRAZOVNOM SEKTORU PROMET I LOGISTIKA

I.

Ovom odlukom donosi se standard zanimanja za stjecanje kvalifikacije TEHNIČAR ZA VOZILA I VOZNA SREDSTVA u obrazovnom sektoru PROMET I LOGISTIKA.

II.

Standard zanimanja za stjecanje kvalifikacije TEHNIČAR ZA VOZILA I VOZNA SREDSTVA u obrazovnom sektoru PROMET I LOGISTIKA, sastavni je dio ove odluke.

III.

Ova odluka stupa na snagu osmog dana od dana objave u »Narodnim novinama«, a primjenjivat će se na učenike koji će prvi razred srednje škole upisati počevši od školske godine 2017./2018.

Klasa: 602-03/17-05/00070
 Urbroj: 533-25-17-0002
 Zagreb, 29. lipnja 2017.

Ministrica
 prof. dr. sc. Blaženka Divjak, v. r.

STANDARD ZANIMANJA
 TEHNIČAR ZA VOZILA I VOZNA SREDSTVA

|  |
| --- |
| Napomena:  Riječi i pojmovni sklopovi koji imaju rodno značenje korišteni u ovom dokumentu odnose se jednako na oba roda (muški i ženski) i na oba broja (jedninu i množinu), bez obzira na to jesu li korišteni u muškom ili ženskom rodu, odnosno u jednini ili množini. |

1. RAZINA, KLJUČNA SVRHA I OPIS ZANIMANJA

|  |  |
| --- | --- |
| Razina: | 4.2 |
| Ključna svrha: | Dobro poznavanje aktualne tehnike motornih vozila i voznih sredstava, aktualnih uređaja za dijagnozu i testiranje, te funkcionalnosti svih podsklopova na vozilu i njihove uloge u sklopu vozila kao cjeline. Služiti se modernim sredstvima za rad: digitalni uređaji, osobna računala i periferije, u cilju upravljanja proizvodnim procesom na svim područjima koja su bitna za funkcionalnost vozila, uz primjenu novih tehnologija i tehnika automatizacije te vođenja proizvodnje uz poznavanje pravnih okvira i osnovnih komercijalnih kompetencija. |
| Opis zanimanja:  Tehničari za vozila i vozna sredstva rade u proizvodnji, prodaji, ispitivanju i održavanju cestovnih i tračnih vozila, na poslovima vezanim za ugovaranje, terminiranje, organizaciju, praćenje i predaju održavanja i servisiranja vozila i voznih sredstava. U obavljanju poslova povezanih sa servisiranjem vozila popravljaju oštećenja nastala zbog istrošenosti materijala ili mehaničkih kvarova, obavljaju redovno periodičko održavanje vozila, obavljaju kontrolu tehničke ispravnosti vozila. Mogu raditi u odjelima pripreme i vođenja proizvodnje, kontroli, poslovima prodaje i nabave. Tehničari za vozila i vozna sredstva dogovaraju ili primaju na znanje informacije o vozilima na kojima treba obaviti neki oblik servisiranja, održavanja, posebno u odjelima servisnih radionica na poslovima organizacije tehnološkog procesa, utvrđivanja općeg stanja vozila vizualnim pregledom ili pomoću odgovarajućih dijagnostičkih aparata i uređaja za testiranje, utvrđuju nedostatke na vozilu, iz čega slijedi utvrđivanje potrebnog opsega radova, vremena, materijala i dijelova za dovođenje vozila u tehnički ispravno stanje služeći se pritom dostupnom dokumentacijom koju im na raspolaganje stavlja proizvođač vozila. Koordiniraju rad dijelova poslovnog sustava tvrtke u svrhu pravovremenog i kvalitetnog obavljanja potrebnih radova. Nadziru tijek i kvalitetu obavljanja radova u procesu proizvodnje i usklađuju ih s planom proizvodnje. Organiziraju i obavljaju predaju vozila naručitelju radova na vozilu i voznom sredstvu. U svom radu služe se zakonskim propisima, tehničkom i tehnološkom dokumentacijom, priručnicima, uputama, normama i standardima kojima je definirano sve vezano za vozila i vozna sredstva. Za obavljanje ovog posla koriste se osobnim računalom, uz nužnost poznavanja korištenja softvera specijaliziranih za obavljanje ovih vrsta poslova. Ujedno se koriste sofisticiranim defektoskopskim uređajima u svrhu detektiranja stanja vozila.  Od tehničara za vozila i vozna sredstva očekuje se izradba kvalitetne radne i materijalne dokumentacije u smislu odgovarajućeg, jasnog i nedvosmislenog ‘radnog naloga’ koji treba sadržavati sve relevantne informacije za izvršenje radova. Također, dužan je kvalificirano i odgovorno brinuti se da servisna radionica u fazama servisnog procesa izvrši i primijeni uspješna rješenja prilikom redovitog održavanja, odnosno popravka oštećenog vozila unutar terminskog plana. Po završenim radovima provjerava jesu li svi poslovi ubilježeni u radnoj i materijalnoj dokumentaciji ujedno i obavljeni te je li vozilo dovedeno u tehnički ispravno stanje. Vodi evidenciju o svim provedenim radovima, analitički prati sve redovne i izvanredne poslovne situacije s ciljem uklanjanja nesukladnosti u tehnološkom procesu. Tehničari za vozila i vozna sredstva sudjeluju samostalno ili kao članovi timova u izradbi komercijalnih dokumenata i postupcima javne nabave. | |
| Tehničari za vozila i vozna sredstva trebaju usvojiti sljedeća znanja i vještine iz područja organizacije, pripreme, tehnologije izradbe i tehnologije uslužnih radova:  ■ znanja i sposobnosti organiziranja i pripreme proizvodnje, sastavljanja dijelova, sklopova i oprema na vozilima i voznim sredstvima (cestovna i tračna vozila i vozna sredstva)  ■ izvođenje održavanja i remonta vozila i voznih sredstava  ■ ispitivanje u proizvodnji i probnoj vožnji elemenata, sklopova i samih vozila i voznih sredstava  ■ umijeće primjene mjernih alata za ispitivanje dužinskih i energetskih veličina (dimenzije, površine, potrošnja goriva i maziva, tlakovi, temperature, zakretni momenti snage i sl.)  ■ poznavanje i korištenje tehničko-tehnološke dokumentacije i primjena informatičkih korisničkih programa. | |

2. GRUPA POSLOVA, KLJUČNI POSLOVI I AKTIVNOSTI

|  |  |  |
| --- | --- | --- |
| Grupa poslova | Ključni poslovi | Aktivnosti |
| Analiza, planiranje i organizacija rada | ■ analiza i planiranje resursa potrebnih za provedbu tehnološkog postupka | ■ usklađivati plan aktivnosti s planom realizacije  ■ usklađivati potrebu s kupcem i prometnom službom |
| ■ planiranje servisnih aktivnosti | ■ pratiti trendove u razvoju novih tehnologija  ■ primjenjivati odgovarajuće tehnologije po preporuci proizvođača |
| ■ organizacija resursa potrebnih za tijek proizvodnog procesa | ■ provjeravati raspoloživost resursa (oprema, materijali i kapaciteti)  ■ planirati, organizirati i nadzirati procese |
| Priprema radnog mjesta | ■ pripremanje radnog mjesta | ■ aktivirati opremu na radnom mjestu  ■ provjeriti funkcionalnost opreme na radnom mjestu |
| ■ pripremanje provedbe tehnološkog procesa | ■ prikupljati i uspoređivati podatke o voznim sredstvima  ■ procijeniti opseg posla, dodatnih radova i termina  ■ provjeravati raspoloživost kapaciteta, materijala i dijelova |
| ■ potvrđivanje provedbe tehnološkog procesa | ■ informirati naručitelja radova o opsegu, trajanju i cijeni radova  ■ prihvatiti ponude naručitelja |
| Operativni poslovi | ■ izrađivanje radne i materijalne dokumentacije | ■ izrađivati dokumentaciju s ugovornom obvezom (radni nalog)  ■ kompletirati tehničku i razraditi prateću dokumentacije |
| ■ preuzimanje vozila | ■ utvrditi opće stanje vozila vizualnim pregledom  ■ dopuniti tehničku dokumentaciju |
| ■ dijagnosticiranje stanja vozila | ■ utvrditi stanje vozila dijagnostičkim uređajem  ■ primijeniti softverska rješenja |
| ■ praćenje i kontroliranje izvršenja radova | ■ kompletirati ulaznu i izlaznu dokumentaciju  ■ pratiti terminski plan izvršenja radova |
| ■ predavanje vozila | ■ pregledati i utvrditi ispravnost izvršenih radova  ■ izraditi zapisnik o izvršenim radovima |
| ■ proizvodnja dijelova | ■ proizvoditi dijelove prema dokumentaciji  ■ proizvoditi dijelove prema uzorku |
| Administrativni poslovi | ■ izrađivanje i ažuriranje radne i materijalne dokumentacije | ■ pratiti stanja zaliha na skladištu  ■ objedinjavati i arhivirati dokumentaciju  ■ reklamirati u jamstvenom roku  ■ evidentirati nesukladnost u proizvodnom procesu (ponovljeni popravak) |
| Komercijalni poslovi | ■ promidžba, nabavljanje i prodavanje proizvoda i usluga | ■ izraditi nalog za nabavu nedostajućeg materijala  ■ izraditi kalkulaciju cijene proizvoda i usluga  ■ sudjelovati pri izradbi osnovnih komercijalnih dokumenata (upit, ponuda, narudžba, račun)  ■ sudjelovati u postupcima javne nabave |
| Komunikacija i suradnja s drugima | ■ komuniciranje s klijentima | ■ voditi stručne razgovore  ■ primjenjivati komunikacijske tehnologije i vještine |
| ■ komuniciranje s radnom okolinom | ■ podnositi izvješća prema utvrđenoj proceduri  ■ komunicirati i razmjenjivati informacije afirmativno interno |
| Osiguranje kvalitete | ■ poznavanje i primjenjivanje procedura i propisanih postupaka sustava kvalitete | ■ osiguravati potrebne kvalitete rada probnom vožnjom i eventualno bilježiti nedostatke  ■ sudjelovati u završnoj kontroli  ■ ispitivati ispunjenu narudžbu |
| ■ poznavanje i primjenjivanje standarda i normi | ■ izraditi (eventualno) potrebno izvješće za praćenje kvalitete i izvješćivanje o šteti  ■ ispuniti zadatke koji su zadani procedurama i propisanim postupcima sustava kvalitete  ■ kontrolirati pridržavanje svih smjernica, odredbi i obveza koje je dao zakonodavac, proizvođač ili distributer  ■ kontinuirano izučavati i pratiti nove norme |
| Zaštita zdravlja i okoliša | ■ skrbljenje za ljude i okoliš | ■ zaštititi pojedinaca u radnom okruženju  ■ osigurati uvjete za rad na siguran način  ■ zbrinjavati ispravno otpadni materijal  ■ primjenjivati propise i sredstva za zaštitu na radu, zaštitu od požara i zaštitu okoliša |

3. UOBIČAJENI/POŽELJNI STAVOVI I OBRASCI PONAŠANJA

|  |
| --- |
| Poslovi tehničara za vozila i vozna sredstva zahtijevaju sposobnost prostornog predočavanja, sposobnost tehničkog i analitičkog rješavanja problema, sposobnost snalaženja u novim situacijama, sposobnost koncentracije. Nužna je preciznost, savjesnost i odgovornost na radu te poslovna komunikativnost u suradničkim i vodećim poslovima. Pri otkrivanju uzroka nekog kvara na vozilu potrebna je i sposobnost zaključivanja te povezivanja uzroka i posljedica. Tehničar za vozila i vozna sredstva zbog velike je odgovornosti na svom radnom mjestu povremeno izložen iznadprosječnom stresu prema kojemu treba razviti individualnu otpornost. To znači da se s teškim i napornim situacijama treba nositi mirno i konstruktivno koristeći se sposobnošću ciljane argumentacije. Za ostvarenje ovih stavova uvjet su psihofizička sposobnost te prosječne motoričke sposobnosti, a isključuje se daltonizam, iznimna slabovidnost, teška tjelesna oštećenja i psihička nestabilnost. |

4. OSTALE INFORMACIJE

|  |
| --- |
| 4.1. Zakonska regulativa povezana sa zanimanjem |
| ■ Zakon o radu (»Narodne novine«, broj 149/2009, 61/2011, 82/2012, 73/2013 i 93/2014)  ■ Zakon o zaštiti na radu (»Narodne novine«, broj 59/1996, 94/1996, 114/2003, 100/2004, 86/2008, 116/2008, 75/2009, 143/2012, 71/2014, 118/2014 i 154/2014)  ■ Zakon o zaštiti okoliša (»Narodne novine«, broj 110/07, 80/2013, 153/2013 i 78/2015)  ■ Zakon o zaštiti od požara (»Narodne novine«, broj 58/1993, 107/2007 i 92/2010)  ■ Pravilnik o sigurnosti i zaštiti zdravlja pri radu s računalom (»Narodne novine«, broj 69/2005)  ■ ISO 9001 sustav upravljanja kvalitetom |
| ■ ISO 14001 sustav upravljanja okolišem  ■ ISO 27001 sustav upravljanja sigurnošću informacija  ■ OHSAS 18001 sustav zaštite zdravlja i sigurnosti na radu  ■ Kolektivni ugovor o radu u djelatnosti  ■ Zakon o obveznim odnosima (»Narodne novine«, broj 35/2005, 41/2008, 125/2011 i 78/2015)  ■ Zakon o zaštiti potrošača (»Narodne novine«, broj 79/2007, 125/2007, 79/2009, 89/2009, 133/2009, 78/2012, 56/2013, 41/2014 i 110/2015)  ■ Zakon o trgovini (»Narodne novine«, broj 87/2008, 96/2008, 116/2008, 76/2009, 114/2011, 68/2013 i 30/2014)  ■ Zakon o sigurnosti prometa na cestama (»Narodne novine«, broj 67/2008, 48/2010, 74/2011, 80/2013, 158/2013, 92/2014 i 64/2015)  ■ Zakon o sigurnosti u željezničkom prometu (»Narodne novine«, broj 40/2007, 120/2008, 61/2011 i 54/2013)  ■ Pravilnik o tehničkim pregledima vozila (»Narodne novine«, broj 02/01, 148/2008, 36/2010, 52/2013, 111/2014 i 122/2014)  ■ ostala pozitivna zakonska regulativa. |
| 4.2. Perspektive u zanimanju – nastavak obrazovanja, karijera |
| Nakon završene strukovne tehničke škole četverogodišnjeg trajanja te izrađenog i obranjenog završnoga rada, stječe se kvalifikacija koja omogućuje sljedeća zaposlenja: tehnolog u pripremi tehnološkog procesa popravaka vozila i voznih sredstava, tehnolog održavanja, tehnolog kontrole (održavanja kvalitete), referent poslova prodaje i nabave, tehnolog održavanja vozila i voznih sredstava, tehnolog kontrole tehničke ispravnosti vozila. Posebnost ovog zanimanja potreba je stalnog usavršavanja zbog izrazito dinamičnog razvoja i promjena u tehnici vozila, praćenje inovacija u tehnici i opremi, napredak tehnologije vozila, usvajanje novih softvera i sofisticiranih uređaja.  Napredovanje je moguće obrazovanjem na višoj razini, na fakultetima strojarstva, brodogradnje, fakultetima prometnih znanosti te drugim tehničkim fakultetima i stručnim studijima ili fakultetima prirodnih znanosti, u skladu s važećim odlukama visokoškolskih ustanova i cjeloživotnim učenjem. Napredovanje je ujedno moguće polaganjem stručnih ispita za specifične, iznimno odgovorne poslove (kontrolor tehničke ispravnosti vozila u stanicama za tehnički pregled). Osobna razina napredovanja i usavršavanja: neprekidno praćenje i usvajanje novih komunikacijskih tehnologija, informatičkih znanja i znanja stranog/ih jezika. Zaposliti se mogu u raznim poduzećima, obrtničkim radionicama, prodajnim odjelima, servisnim radionicama ili kao samostalni poduzetnici. |
| 4.3. Zanimanja s kojima se često i usko surađuje |
| Zanimanju tehničara za vozila i vozna sredstva bliska su sva zanimanja strojarske struke na razini tehničara i inženjera, te svi ostali sudionici na višim i nižim razinama u servisnom procesu (mehaničari, limari, lakireri, električari, elektroničari za vozila i vozna sredstava, vozači itd.). Nadređen je svim zanimanjima (osobama) o kojima ovisi uspjeh i ispunjenje zadataka iz opisa zanimanja, a izravno je podređen voditelju.  U sektoru nabave i prodaje usko surađuje s djelatnicima ekonomskog i trgovačkog smjera, a izvan radnog okruženja s HAK-om, policijom, osiguravajućim društvima, stanicama za tehnički pregled.  Tehničari za vozila i vozna sredstva u suradnji s inženjerima planiraju i pripremaju rad u proizvodnji vozila i njihovih sastavnih dijelova te nadziru proizvodnju. |
| 4.4. Zdravstveni rizici u zanimanju |
| Poslovi zahtijevaju znatnije naprezanje vida jer se radi na računalu, što znači da se više od pola radnog vremena promatra računalni zaslon, pa se eventualni problemi s vidom mogu pogoršati. Rad se obavlja stojeći i sjedeći.  U pojedinim proizvodnim prostorima, zbog prirode posla, povremeno je moguća povećana koncentracija prašine, prisutnost opasnih lako zapaljivih ili po zdravlje štetnih tekućina, tvari i plinova. Tada je nužno koristiti se odgovarajućom zaštitnom opremom. Tijekom rada djelatnik je dužan na sebi nositi zaštitnu odjeću i obuću.  U radionici izloženost utjecaju buke može biti različitog intenziteta i učestalosti.  Ovisno o radnom mjestu, tehničar za vozila i vozna sredstva može biti izložen opasnosti zbog okretnih dijelova na vozilima, te opasnosti zbog djelovanja niske i visoke temperature. |
| 4.5. Tipično radno okruženje i uvjeti rada |
| Radni uvjeti tehničara za vozila i vozna sredstva ovise o radnom mjestu na kojem rade i poslovima koje obavljaju. Uglavnom rade u zatvorenom prostoru sobne temperature i vlažnosti zraka, a samo povremeno odlaze u proizvodni prostor gdje su izloženi bučnom okruženju, rotirajućim dijelovima vozila te zbog čestog otvaranja i zatvaranja vrata uslijed ulaska ili izlaska vozila, temperaturnim razlikama i propuhu. Djelatnici zaposleni na održavanju i proizvodnji rade u stojećem položaju. Tehničari za vozila i vozna sredstva zaposleni u prodajnim odjelima i predstavništvima povremeno putuju. |

5. REFERENCE DOKUMENTA

|  |  |
| --- | --- |
| Broj reference: | SZ-0601/11-02 |
| Naziv obrazovnog sektora: | Strojarstvo, brodogradnja i metalurgija |
| Šifra obrazovnog sektora: | 06 |
| Popis članova radne skupine koja je izradila standard zanimanja: | Ante Duvančić, dipl. ing., Autowill, Zagreb  Stjepan Hainž, dipl. ing., Autobusni promet Varaždin, Varaždin  Davorin Horvat, ing., Volkswagen Hrvatska, Zagreb  Stjepan Krsnik, dipl. ing., Strojarska i prometna škola Varaždin, Varaždin  Ivan Miladin, dipl. ing., Strojarska tehnička škola Fausta Vrančića, Zagreb  Klaudija Mustapić, ing., Agencija za strukovno obrazovanje i obrazovanje odraslih, Zagreb  Nenad Postružin, ing., TŽV Gredelj, Zagreb  Darko Rogina, dipl. ing., Strojarska tehnička škola Osijek, Osijek  Damir Zvonar, dipl. ing., Agencija za strukovno obrazovanje i obrazovanje odraslih, Zagreb |
| Predlagatelj standarda zanimanja: | Agencija za strukovno obrazovanje i obrazovanje odraslih uz prethodnu suglasnost nadležnog sektorskog vijeća od 16. 12. 2011. |